Per Clausen (EL), 2007-01-19:
Det har jo på mange måder været en god debat, vi har haft om det her forslag, det har også været en udmærket debat, vi har haft om de tidligere forslag.
Det, der nu står fuldstændig soleklart, er, at der i det danske Folketing er et klart flertal for en landdistriktsordning, som er betydelig bedre end den aftale, Dansk Folkeparti lavede med Venstre og Konservative.
Det står også efter den her debat fuldstændig klart, at der også er et flertal for en finansiering af en bedre landdistriktsstøtte, altså en bedre støtte til de mennesker, der bor i landdistrikterne, både dem, som ikke driver landbrug, og dem, der forsøger at drive landbrug på en måde, hvor man omstiller sig sådan, at det bliver miljømæssigt og dyrevelfærdsmæssigt bedre.
Vi kan altså konstatere ud fra det, vi har diskuteret i dag, at det ikke er nogen god dag for Dansk Folkeparti.
Det er en dag, hvor vi ser, hvad Dansk Folkeparti har betalt for at være med i finansloven, nemlig at man har betalt ved at acceptere, at man fik en ringere landdistriktsaftale, end man kunne have fået.
Det synes jeg faktisk er vigtigt at understrege, for det skal vi selvfølgelig huske til efter et valg, hvor det flertal jo kan håndteres hjem uden Dansk Folkeparti og derfor er mere sikkert og troværdigt.
Men vi skal i hvert fald huske det, sådan at der bliver samlet op på det her.
Så vil jeg bare sige, at man efter min mening – hvis det var forudsætningen for, at der kunne laves en bred aftale om landdistriktsstøtten, betingelsen for at selv Venstre skulle kunne være med – jo godt kunne lave en aftale om, at vi nu anerkender, at det her er landbrugsstøtte.
Vi holder pengene inden for jordbrugsområdet, men giver dem til en bevidst omstilling af det danske landbrug og det danske jordbrug, sådan at vi får udviklet det på en måde, hvor vi både tager det maksimale hensyn til miljøet og også sikrer, at der faktisk er produkter, som kan afsættes også på lang sigt.
Vi forsøger at organisere det på en sådan måde, at der faktisk er beskæftigelse og sammenhæng mellem det, der foregår i landbruget, og det, der foregår i landdistrikterne, i stedet for som det har udviklet sig nu, hvor man det ene sted efter det andet konstaterer, at de svinefarme, man har haft, ændres til udelukkende at være et sted, hvor man producerer smågrise, som man så hurtigst muligt transporterer ud af landet.
Jeg synes sådan set, at man ved ikke at tilslutte sig det her forslag svigter muligheden for at lave en fornuftig omstilling og udvikling af landdistrikterne.
Det er da også sikkert, at hvis det ikke var sådan en forudsætning for at få lavet en aftale, der var meget bred, at man brugte det hele til jordbrug og landbrug, så kunne der da også findes andre områder, hvor man kunne bruge de her midler, hvor en beskæftigelseseffekt da nok ville være ganske stor.
Man kan faktisk få ganske mange job for de mange milliarder, vi i dag bruger på landbrugsstøtte.
Så alt i alt vil jeg sige, at det positive i dag jo er at konstatere, at der er et flertal i det danske Folketing for at gennemføre en egentlig visionær politik over for landdistrikterne, og at der også er mulighed for at finde pengene, uden at man skal kaste sig ud i de øvrige uenigheder, der måtte være mellem de partier, der udgør det her flertal omkring, hvordan man finansierer ting.
Men desværre har Dansk Folkeparti valgt at sælge det her område, som en omkostning i forbindelse med, at man skulle indgå et finanslovforlig.